Številka: 381-30/2019/1

Operaterji

Datum: 20. 6. 2019

Zadeva: Poziv za izkaz tržnega interesa za gradnjo širokopasovnih omrežij naslednje generacije na področju Republike Slovenije v naslednjih treh (3) letih skladno z Načrtom razvoja širokopasovnih omrežij naslednje generacije do leta 2020 in Dodatkom k Načrtu razvoja širokopasovnih omrežij naslednje generacije do leta 2020

Spoštovani,

Na podlagi prvega odstavka 11.a člena Zakona o elektronskih komunikacijah člena Zakona o elektronskih komunikacijah (Uradni list RS, št. 109/12, 110/13, 40/14 – ZIN-B, 54/14 – odl. US in 81/15 in 40/17; v nadaljevanju ZEKom-1) skladno z Načrtom razvoja širokopasovnih omrežij naslednje generacije do leta 2020 (v nadaljevanju Načrt NGN 2020) in Dodatkom k Načrtu razvoja širokopasovnih omrežij naslednje generacije do leta 2020 (v nadaljevanju Dodatek k Načrtu NGN 2020), ki ju je potrdila Vlada Republike Slovenije, Ministrstvo za javno upravo (v nadaljevanju MJU) objavlja naslednji javni poziv za izkaz tržnega interesa za gradnjo širokopasovnih omrežij na področju Republike Slovenije v naslednjih treh letih.

1. **UVOD**

Poziv temelji na uporabi sredstev Evropskega sklada za regionalni razvoj (ESRR), kot je predvideno z Operativnim programom za izvajanje evropske kohezijske politike v obdobju 2014-2020 in sredstev Evropskega kmetijskega sklada za razvoj podeželja (EKSRP), kot je predvideno s Programom razvoja podeželja, za sofinanciranje gradnje širokopasovnih omrežij. Hkrati poziv temelji na pravilih uporabe javnih sredstev za gradnjo širokopasovne infrastrukture, skladno s pravili državnih pomoči, po katerih je javna sredstva dovoljeno uporabiti le na območjih, kjer ustrezne širokopasovne infrastrukture ni na voljo in hkrati ni tržnega interesa za njeno gradnjo.

Evropska komisija je 15. 12. 2014 potrdila Operativni program za izvajanje evropske kohezijske politike v obdobju 2014-2020, ki je strateški izvedbeni dokument in podlaga za črpanje razpoložljivih sredstev iz ESRR, Evropskega socialnega sklada (ESS) in Kohezijskega sklada (KS) v obdobju 2014-2020. V okviru 2. prednostne osi - Povečanje dostopnosti do informacijsko komunikacijskih tehnologij ter njihove uporabe in kakovosti, prednostne naložbe - Širitev širokopasovnih storitev in uvajanje visokohitrostnih omrežij ter podpora uporabi nastajajočih tehnologij in omrežij za digitalno ekonomijo bodo sofinancirani ukrepi Gradnje odprte širokopasovne infrastrukture naslednje generacije, ki bodo omogočali dostop do širokopasovnih elektronskih komunikacijskih storitev na območjih, na katerih operaterji ne zagotavljajo in ne kažejo tržnega zanimanja za gradnjo take širokopasovne infrastrukture, v okvirni višini 29,4 mio EUR.

Evropska komisija je 13. 2. 2015 potrdila Program razvoja podeželja, ki je skupni programski dokument Slovenije in Evropske komisije in predstavlja programsko osnovo za črpanje finančnih sredstev iz Evropskega kmetijskega sklada za razvoj podeželja (EKSRP). V okviru Prednostne naloge 6C: Spodbujanje dostopa do informacijskih in komunikacijskih tehnologij (IKT) na podeželskih območjih ter njihove uporabe se podpira prednostno področje P28 - Izboljšani dostop do širokopasovnega interneta ustreznih hitrosti. V okviru tega področja je definiran ukrep M07 – Osnovne storitve in obnova vasi na podeželskih območjih ter podukrep 7.3 – Podpora za širokopasovno infrastrukturo, vključno z njeno vzpostavitvijo, izboljšanjem in razširitvijo, pasivno širokopasovno infrastrukturo ter zagotavljanje dostopa do širokopasovnega interneta in rešitev v zvezi z e-upravo v višini 10 mio EUR.

Načrt NGN 2020 in Dodatek k Načrtu NGN 2020 sta podlagi za usmerjanje finančnih sredstev kohezijske politike v obdobju 2014 – 2020 in drugih javnih sredstev v sofinanciranje investicijskih projektov gradnje širokopasovne infrastrukture.

1. **JAVNI POZIV ZA IZKAZ TRŽNEGA INTERESA**

Z namenom določitve območij, na katerih bodo angažirana javna sredstva (t. i. belih lis) in pred objavo javnega razpisa za sofinanciranje gradnje odprtih širokopasovnih omrežij naslednje generacije, MJU na podlagi 11. in 11a. člena ZEKom-1 objavlja

**javni poziv**

vsem zainteresiranim operaterjem, da

**izkažejo svoj tržni interes za gradnjo dostopovnih širokopasovnih omrežij elektronskih komunikacij naslednje generacije, ki bodo v smeri proti uporabniku ves čas omogočala pasovno širino vsaj 30 Mb/s, v Republiki Sloveniji v naslednjih treh letih v skladu z Načrtom NGN 2020 in Dodatkom k Načrtu NGN 2020.**

1. **VKLJUČENA OBMOČJA**

V testiranje tržnega interesa so vključena vsa gospodinjstva na območju Republike Slovenije, kjer:

* še ne obstaja ustrezna infrastruktura dostopovnih širokopasovnih elektronskih komunikacijskih omrežij naslednje generacije, ki bi v smeri proti uporabniku ves čas omogočala dostop do širokopasovnih elektronskih komunikacijskih storitev s pasovno širino vsaj 30 Mb/s in
* hkrati na njih nikoli ni bil izražen tržni interes za gradnjo take infrastrukture,
* ter prav tako ne predstavljajo belih lis, ki so bila že vključena v sofinanciranje gradnje take infrastrukture z javnimi sredstvi.

Pri tem dostopovna širokopasovna elektronska komunikacijska omrežja naslednje generacije (v nadaljevanju NGA) pomenijo napredna omrežja, ki imajo vsaj naslednje značilnosti: (a) zanesljivo zagotavljanje zelo hitrih storitev na naročnika prek optičnih zalednih omrežij (ali omrežjih, ki temeljijo na enakovredni tehnologiji), dovolj blizu prostorov uporabnikov za dejansko zagotovitev zelo hitre povezave; (b) podpora različnim naprednim digitalnim storitvam vključno s konvergiranimi storitvami, ki temeljijo izključno na internetnem protokolu, ter (c) znatno višje hitrosti nalaganja (v primerjavi z osnovnimi širokopasovnimi omrežji). Na trenutni stopnji tržnega in tehnološkega razvoja so dostopovna omrežja naslednje generacije: (a) optična dostopovna omrežja (FTTx); (b) napredna nadgrajena kabelska omrežja in (c) nekatera napredna brezžična dostopovna omrežja, ki ves čas (24/7) omogočajo zanesljivo zagotavljanje zelo hitrih elektronskih komunikacijskih storitev s pasovno širino vsaj 30 Mb/s v smeri proti naročniku.

V postopek testiranja tržnega interesa je vključenih 65.545 gospodinjstev. Operaterjem bodo za izkaz tržnega interesa po posameznem gospodinjstvu na voljo enolični identifikatorji naslova gospodinjstva.

1. **POSTOPEK TESTIRANJA TRŽNEGA INTERESA**

Postopek ugotavljanja tržnega interesa in določanja belih lis, na katerih bodo uporabljena javna sredstva za sofinanciranje gradnje širokopasovnih omrežij, bo potekal v naslednjih fazah:

* Javni poziv za izkaz tržnega interesa.
* Vnos podatkov operaterjev o tržnem interesu v spletno aplikacijo.
* Pisno obvestilo MJU o izkazanem tržnem interesu in posredovanje ustreznih dokazil.
* Morebitno usklajevanje med operaterji v primeru prekrivajočega se tržnega interesa.
* Podpis pogodb o izvedbi tržnega interesa.
* Določitev in javna objava belih lis.
  1. **Poziv za izkaz tržnega interesa**

**MJU poziva operaterje, da do 22. 7. 2019** **izkažejo tržni interes za gradnjo NGA do 65.545** **gospodinjstev, ki so na področjih, kjer danes še ne obstaja ustrezna infrastruktura NGA, ki bi v smeri proti uporabniku ves čas omogočala dostop do širokopasovnih elektronskih komunikacijskih storitev s pasovno širino vsaj 30 Mb/s, v naslednjih treh (3) letih.**

Izkazan tržni interes pomeni, da bo operater najkasneje v treh letih tem gospodinjstvom na njihovih naslovih omogočil omrežne priključne točke s širokopasovno povezljivostjo preko NGA s pasovno širino vsaj 30 Mb/s v smeri proti končnemu uporabniku, ki mu bo vedno na voljo ves čas – 24 ur na dan, vse dni v letu. Gospodinjstvom, ki trenutno niso zainteresirana za povezovanje v tako širokopasovno omrežje naslednje generacije, mora biti to povezovanje omogočeno kadarkoli v prihodnosti. Po poteku treh let od izkazanega tržnega interesa je operater, ki je za gospodinjstva na določenem naslovu izkazal tržni interes, skladno s svojimi javno objavljenimi pogoji gospodinjstvu na tem naslovu dolžan vzpostaviti tako omrežno priključno točko v roku 90 dni od prejema pisne zahteve s strani zainteresiranega končnega uporabnika ali ponudnika storitve. Šteje se, da je gospodinjstvu omogočeno povezovanje preko NGA s pasovno širino vsaj 30 Mb/s, ko je omrežje, ki omogoča priključitev, v neposredni bližini. Za neposredno bližino omrežja se šteje razdalja do 200 m do kabelske kanalizacije ali do priključne točke, če na tej razdalji ni ovir, ki bi preprečevale povezovanje, oziroma v primeru brezžičnih omrežij domet brezžičnega omrežja, ki še omogoča to zahtevano pasovno širino dostopa.

* 1. **Vnos podatkov o tržnem interesu v spletno aplikacijo**

Tržni interes morajo operaterji izkazati preko spletne aplikacije, ki je dostopna na spletni strani: <http://prostor3.gov.si/ozkgji-ti/index.jsp> . Tu operaterji tudi prevzamejo podatke o gospodinjstvih. Navodila za dostop do spletne aplikacije so na spletni strani: <http://www.mju.gov.si/fileadmin/mju.gov.si/pageuploads/DID/Informacijska_druzba/TTI_2018/Navodila_aplikacija.pdf>. Izmenjevalni format za potrebe tržnega interesa je na spletni strani: <http://www.mju.gov.si/fileadmin/mju.gov.si/pageuploads/DID/Informacijska_druzba/TTI_2018/Izmenjevalni_format_TI.pdf>. Zahtevek za dostop do podatkov in izražanje tržnega interesa za gradnjo omrežij elektronskih komunikacij za registrirane uporabnike je dostopen na spletni strani: <http://www.mju.gov.si/fileadmin/mju.gov.si/pageuploads/DID/Informacijska_druzba/TTI_2018/Obrazec_za_dostop_TI_OPT_NGN_2018.pdf>. Izpolnjen zahtevek operaterji pošljejo na e-naslov:[gp.mju@gov.si](mailto:gp.mju@gov.si) in zvonimir.unijat@gov.si, s pripisom v naslovu: DOSTOP DO TESTIRANJA 2019, najkasneje 15. 7. 2019. V primeru, da je dostop do postopkov izražanja tržnega interesa omogočen že iz preteklosti, ta velja tudi za ta postopek in tega zahtevka ni potrebno ponovno pošiljati. V primeru, da so podatki spremenjeni (npr. novo digitalno potrdilo), nam pošljite izpolnjen zahtevek s spremenjenimi podatki, da vam lahko dostop ponovno omogočimo.

Podatki o gospodinjstvih za navedeno področje so na voljo za prevzem od **20. 6. 2019 naprej.**

**Operaterji morajo svoj tržni interes izkazati z vnosom ustreznih podatkov v navedeno spletno aplikacijo najkasneje** **do vključno 22. 7. 2019 do 24.00 ure**. Podatki o tržnem interesu, ki bodo oddani po tem roku, ne bodo upoštevani v nadaljnjih postopkih določanja belih lis, ki bodo podlaga za sofinanciranje gradnje odprtih širokopasovnih omrežij naslednje generacije z javnimi sredstvi.

* 1. **Pisno obvestilo MJU o izkazanem tržnem interesu in posredovanje ustreznih dokazil**

Skladno z drugim odstavkom 11a. člena ZEKom-1 morajo operaterji o izkazanem tržnem interesu, ki so ga vnesli v spletno aplikacijo, najkasneje do **23. 7. 2019 do 12.00 ure tudi** **pisno obvestiti MJU (**[gp.mju@gov.si](mailto:gp.mju@gov.si)**).**

Pisno obvestilo mora vsebovati najmanj naslednje:

* skupno število omrežnih priključnih točk, za katere je operater izkazal tržni interes, s podatki o geografski porazdeljenosti po lokalnih skupnostih,
* navedbo pasovne širine dostopa do interneta za omrežne priključne točke z izkazanim tržnim interesom,
* podatke o uporabljeni tehnologiji in primernosti predvidene tehnologije glede na zastavljene cilje, s katero bo operater izvedel tržni interes, vključno s podatki o omogočenih pasovnih širinah in podatki o spoštovanju standardov in pravil uporabe radijskega spektra,
* verodostojen poslovni načrt, podrobno časovnico gradnje, dokazila o finančni izvedljivosti načrtovanih investicijskih projektov in druge priloge s katerimi bo operater ustrezno izkazal izvedljivost izraženega tržnega interesa,
* podatek ali se operater strinja, da v primeru prekrivajočega se tržnega interesa MJU o njegovem izkazanem tržnem interesu lahko obvesti druge operaterje, ki so za ista gospodinjstva izkazali tržni interes z namenom morebitnega dogovora med njimi.

Pisno obvestilo operaterja bo priloga pogodbe med MJU in operaterjem o izvedbi izraženega tržnega interesa.

Če operater z obvestilom tržnega interesa ne bo verodostojno izkazal, bo MJU izdal odločbo, s katero mu tržnega interesa ne bo priznal. Odločba ministrstva je dokončna.

Izkaz tržnega interesa s strani operaterja je nepreklicen razen v primeru prekrivajočega se tržnega interesa, če se operaterji dogovorijo o izvedbi tržnega interesa v izogib gradnji podvojene infrastrukture.

* 1. **Morebitno usklajevanje med operaterji v primeru prekrivajočega se tržnega interesa**

V primeru ugotovitve prekrivajočega se tržnega interesa in ob upoštevanju morebitnega soglasja operaterjev za izmenjavo podatkov o prekrivajočem se tržnem interesu bo MJU skladno s tretjim odstavkom 11.a člena ZEKom-1 o prekrivajočem tržnem interesu pisno obvestil vpletene operaterje. Operaterji, katerih tržni interes se prekriva, se lahko medsebojno sporazumejo in uskladijo področja tržnega interesa, s tem da sklenejo medsebojni dogovor v skladu s predpisi, ki urejajo preprečevanje omejevanja konkurence. V primeru dogovora morajo operaterji v 15 dneh po sklenitvi dogovora prenovljene podatke vnesti v spletno aplikacijo in na MJU poslati novo obvestilo. Če dogovor ne bo sklenjen, bo MJU upošteval prvotno izražen tržni interes posamičnega operaterja.

* 1. **Podpis pogodbe o izvedbi tržnega interesa**

Po končanem postopku izkazovanja tržnega interesa bo operater, ki bo izkazal tržni interes za gradnjo omrežij elektronskih komunikacij, z MJU podpisal pogodbo, s katero se zavezuje, da bo v treh letih od podpisa zgradil širokopasovno omrežje naslednje generacije na območjih in v obsegu, kakšnega je izkazal v pisnem obvestilu MJU. Če operater pogodbe v 15 dneh ne podpiše, se šteje, da je odstopil od izkazanega tržnega interesa. V tem primeru bo MJU izdal odločbo, s katero mu tržnega interesa ne bo priznal.

MJU bo po podpisu pogodb o izvedbi tržnega interesa zagotovil javnost podatkov o izkazanem tržnem interes.

* 1. **Določitev belih lis**

Glede na izkaz tržnega interesa in podpisane pogodbe o njegovi izvedbi bo MJU določil področja belih lis, na katerih bodo uporabljena javna sredstva za sofinanciranje gradnje širokopasovnih omrežij.

Če operater ne bo izvajal tržnega interesa v skladu s podpisano pogodbo in bo pri tem s predvidenimi aktivnostmi zamujal za več kot leto dni, bo MJU zaradi operaterjeve kršitve odstopil od pogodbe in v tem delu tržnega interesa ne bo upošteval ter bo o tem obvesti Agencijo za komunikacijska omrežja in storitve Republike Slovenije (v nadaljevanju: AKOS). Z dnem odstopa od pogodbe zaradi operaterjeve kršitve se šteje, da operater ni izpolnil obveznosti gradnje iz sedmega odstavka 11a. člena ZEKom-1.

1. **OSTALE INFORMACIJE**

Po končanem testiranju tržnega interesa bo AKOS na podlagi 11a. člena ZEKom-1 vodil njegovo evidenco in opravljal nadzor nad izpolnitvijo obveznosti operaterja, ki bo izkazal tržni interes za gradnjo.

Za ne izvedbo izkazanega tržnega interesa lahko AKOS izreče globo skladno z 233. členom ZEKom-1.

Vsa morebitna vprašanja v zvezi z objavo tega poziva pošljite pisno na **Ministrstvo za javno upravo, Direktorat za informacijsko družbo, Tržaška cesta 21, 1000 Ljubljana** ali nae-naslov:[gp.mju@gov.si](mailto:gp.mju@gov.si) **s pripisom v naslovu: TESTIRANJE TRŽNEGA INTERESA 2019**.

MJU bo na svoji spletni strani:

<http://www.mju.gov.si/si/delovna_podrocja/informacijska_druzba/gradnja_odprtih_sirokopasovnih_omrezij_naslednje_generacije/> sproti objavljal odgovore na vprašanja. Zadnji datum za oddajo vprašanj je do vključno 15. 7. 2019.

Dr. Uroš Svete

v.d. generalnega direktorja

Poslano:

* Operaterjem

V vednost:

* AKOS

Objavljeno:

* na spletnih straneh MJU:

<http://www.mju.gov.si/si/delovna_podrocja/informacijska_druzba/gradnja_odprtih_sirokopasovnih_omrezij_naslednje_generacije/>